Гюнтер Айх
Инвентаризация

Превод от немски: Венцеслав Константинов, —

chitanka.info

Това е моята фуражка,

това е моят шинел,

ето моята самобръсначка

в ленената торбичка.

Консервна кутия:

Моята чиния, моята чаша,

върху бялата ламарина

съм издраскал името си.

Издраскал съм го с този

безценен пирон,

който крия

от алчни очи.

В походната торба има

чифт вълнени чорапи

и неща, които

на никого не ще издам.

Така тя служи нощем

за възглавница на главата ми.

Тази мукава лежи

между мен и земята.

Графита на молива

обичам най-много:

Денем той ми записва стихове,

които измислям нощем.

Това е моят бележник,

това е моето платнище,

това е моята кърпа за лице,

това е моят конец.

1945

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.